Imtella' Ottubru 26, 2021 - Aġġornata 26 Ta' Ottubru, 2021 1:29pm Rapport: Glen Falzon Il-Ministru għall-Wirt Nazzjonali, José Herrera, ħabbar li l-proġett tal-Villaġġ tal-Karnival se jiġi integrat f'dak li qed jissejjaħ il-Kumpless tal-Kultura u l-Arti għall-Komunità li se jinbena f'żona partikolari fil-lokalità tal-Marsa li se titħabbar fil-ġimgħat li ġejjin. Waqt l-estimi tal-budget għas-sena d-dieħla għall-qasam kulturali, il-Ministeru Herrera qal li l-gvern alloka €1.3 miljun biex tiġi żviluppata proposta li flimkien mal-interventi meħtieġa se twassal għall-implimentazzjoni ta' dan il-proġett. Minbarra l-imħażen tal-Karnival, ċentru interattiv u Mużew tal-Karnival, fil-kumpless il-ġdid se jibnew studios għall-provi tal-mużiċisti fosthom għal dawk li għandhom għal qalbhom il-mużika rock, żeffiena u post fejn isiru laqgħat u korsijiet għall-artisti u dixxiplini varji oħrajn. Fil-kumpless se jinbena post li minnha se topera l-aġenzija Festivals Malta. Il-Ministru Herrera tkellem dwar il-proġett oriġinali tal-Villaġġ tal-Karnival fil-Marsa u qal li ftit wara li beda x-xogħol tat-twaqqigħ u l-iskavar tal-art, ġew skoperti fdalijiet arkeoloġiċi u x-xogħol kellu jieqaf ħalli jiġu studjati. Fl-istess waqt kien hemm ukoll tibdil fil-prezzijiet tar-rimi tal-irdim li l-Ministru Herrera qal li ħoloq diffkultajiet biex il-proġett jitlesta fil-ħin. Irrimarka li dan id-dewmien wassal biex kien se jinqabeż il-ftehim għall-fondi Ewopej marbutin ma' dan il-proġett. Il-Ministeru Herrera tkellem dwar l-inizjattivi tal-Gvern biex jgħin lill-industrija tal-art tqum fuq saqajha mill-pandemija. Irrefera għall-iskemi li ħareġ il-Kunsill Malti għall-Arti li bejniethom kienu jammontaw għal €5.6 miljun. Qal li s-sena d-dieħla se titwettaq wegħda elettorali billi r-rata tat-taxxa fuq id-dħul għall-artisti se tinżel għal 7.5%. Il-Ministru Herrera qal li d-Direttorat tal-Kultura ressaq il-proposta bies il-Festa Maltija tkun rikonoxxuta bħala wirt dinji tal-UNESCO. Qal li fl-aħħar ta' din is-sena se jitlesta l-mafkar f'ġieħ il-Professur Oliver Friggieri. Dwar il-Kunsilli Lokali, il-Ministeru Herrera qal li sal-aħħar tas-sena se jkunu evalwati 6 proposti oħrajn ta' finanzjament li bejniethom ilaħħqu kważi €4 miljun. Qal li bi tħejjija għall-ħruġ għas-sejħiet għall-offerti mill-Kunsill Reġjonali dwar l-immaniġġjar tal-iskart is-sena d-dieħla, id-Divżjoni għall-Gvern Lokali ħejja dokument ta' konsultazzjoni li se jinħareġ fiż-żmien li ġej biex il-kuntratturi jagħtu l-fehmiet tagħhom dwar il-fattibilità ta' din il-proposta.